**Vedtekter for Lillehammer Arbeiderparti**

Vedtektene bygger på retningslinjer for Arbeiderpartiets kommunepartier vedtatt på landsmøtet 2019.

Vedtektene ble vedtatt av årsmøtet i Lillehammer Arbeiderparti 6. februar 2020.

Vedtektene ble godkjent av styret i Innlandet Ap xx.xx.20.

**§1 Formål**

Lillehammer Arbeiderparti skal arbeide for Arbeiderpartiet etter de retningslinjer som partiet har lagt fram i program, vedtekter og vedtak.

**§2 Organisasjonens oppbygging**

Det er Lillehammer Arbeiderpartis medlemmer som danner kommunepartiet.

Medlemsmøtet er kommunepartiets høyeste organ mellom årsmøtene.

Det er årsmøtet i kommunepartiet som avgjør kommunepartiets organisasjonsoppbygging/ lagsstruktur.

**§3 Årsmøter**

Til årsmøtet i Lillehammer Arbeiderparti inviteres alle medlemmer med tale-, forslags- og stemmerett.

Møtet kunngjøres minst fire uker før det avholdes. Årsmøtet avholds innen utgangen av februar.

Årsmøtet behandler årsmelding fra styret og kommunestyregruppa. Videre behandles regnskap, innkomne forslag og valg.

På årsmøtet skal det velges:

* Styre, jf. § 5
* Revisorer, jf. § 8
* Representanter og vararepresentanter til representantskapet i Innlandet Arbeiderparti

Valgene forberedes av en valgkomité. Valgkomiteen velges på årsmøtet, etter forslag fra styret. Valgkomitéen består av 5 medlemmer, hvorav 2 medlemmer velges annen hvert år med kjønnsfordeling 50/50. AUF har det femte medlemmet i valgkomitéen.

Forslag som medlemmene ønsker behandlet på årsmøtet, må sendes partistyret senest to uker før årsmøtet.

Styrets medlemmer har ikke stemmerett på årsmøtet ved behandling av beretning og regnskap.

Ekstraordinært årsmøte avholdes når medlemsmøtet bestemmer det, eller når minst 2/5 av medlemmene ber om det. Ekstraordinært årsmøte skal kunngjøres minst fire uker før det skal avholdes, og møtet kan kun behandle de saker som det fremgår av saklista ved kunngjøring om ekstraordinært årsmøte.

**§4 Medlemsmøtet**

Medlemsmøtet er Lillehammer Arbeiderpartis høyeste myndighet mellom årsmøtene. Det tar avgjørelser i alle saker som ikke er tillagt partistyret eller kommunestyregruppa.

Medlemsmøter skal holdes så ofte styret bestemmer det, når kommunestyregruppa ber om det, eller når minst 2/5 av medlemmene ber om det.

I medlemsmøtet møter alle medlemmer med tale-, forslags- og stemmerett. Medlemmene av kommunestyregruppa skal ta del i medlemsmøtene. Når medlemsmøtet behandler kommunale saker, skal kommunestyregruppa fremme innstilling i den enkelte sak.

**§5 Styret**

Lillehammer Arbeiderpartis styre består av ni medlemmer. Disse er leder, nestleder, sekretær, kasserer, medlemsansvarlig, kvinnekontakt og tre styremedlemmer. Til styret velges fem varamedlemmer i rekkefølge. Varamedlemmer innkalles og møter fast i styremøtene med tale og forslagsrett, med stemmerett dersom forfall fra faste styremedlemmer.

Kvinnekontakten skal ha ansvar for kvinnenettverket i kommunepartiet

Styrets arbeidsutvalg er: leder, nestleder og sekretær.

Lillehammer AUF tiltrer styret med ett medlem som har tale-, forslags- og stemmerett.

Partistyret skal lede partiarbeidet i kommunen og sikre en god kontakt med partiets kommunegruppe. Lederen i kommunestyregruppa skal ta del i partistyrets møter.

Funksjonstiden for styrets medlemmer er:

Leder to år, velges i mellomvalgår

Nestleder to år, velges i valgår

Sekretær to år, velges i mellomvalgår

Kasserer to år, velges i valgår

Medlemsansvarlig to år, velges i mellomvalgår

Kvinnekontakt to år, velges i valgår

Styremedlem to år, velges i mellomvalgår

Styremedlem to år, velges i valgår

Styremedlem to år, velges i mellomvalgår

Varamedlem 1 to år, velges i valgår

Varamedlem 2 to år, velges i mellomvalgår

Varamedlem 3 to år, velges i valgår

Varamedlem 4 to år, velges i mellomvalgår

Varamedlem 5 to år, velges i valgår

Tiltredende til styret med tale og forslagsrett er:

* Lillehammers ordfører, hvis medlem i AP
* Gruppeleder i kommunestyret
* Til enhver tid fylkestingsrepresentanter tilhørende LAP

Styret kan ellers innkalle til sine møter de styret mener er nødvendig.

**§6 Nominasjon til kommunestyrevalg**

1. Innlandet Arbeiderpartis styre fastsetter tidsfrister for nominasjonsprosessen foran kommunestyrevalg.
2. Medlemsmøtet velger en nominasjonskomité på minst fem medlemmer med varamedlemmer, etter forslag fra partistyret.
3. Partistyret ber medlemmene innen en fastsatt frist å sende nominasjonskomiteen forslag på medlemmer de ønsker nominert.
4. Nominasjonskomiteen utarbeider et foreløpig forslag til liste, som offentliggjøres for medlemmene. Listeforslaget skal også omfatte forslag på ordfører og varaordfører.
5. Medlemmene skal innen en nærmere fastsatt tidsfrist sende sine endringsforslag til nominasjonskomiteen.
6. Medlemsmøtet foretar den endelige nominasjon på et eget nominasjonsmøte*.* Nominasjonskomiteen legger fram sitt endelige forslag til liste, der det er innarbeidet de endringsforslag som komiteen har sluttet seg til. Før det tar fatt på selve nominasjonen, fastsetter nominasjonsmøtet hvor mange som skal utheves. Nominasjonsmøtet nominerer først ordførerkandidat og varaordførerkandidat. De skal stå først på valglista og utheves.
7. Kommunepartiet kan foreta nominasjon av ordførerkandidat og varaordførerkandidat før resten av lista nomineres. Kommunepartiet skal i så fall ha fastsatt dette som en del av nominasjonsprosessen. Forhåndsnominasjonen skal foretas av medlemsmøtet. Nominasjonskomiteens innstilling til disse plassene må bekjentgjøres før møte. Nominasjon av disse plassene er å anse som endelig og kan ikke tas opp igjen på nominasjonsmøtet der nominasjon av de øvrige plassene på lista skal foretas.
8. Partiets kommunevalgprogram må sluttbehandles før nominasjonene finner sted. Ved forhåndsvalg av ordfører og varaordfører må ikke kommunevalgprogrammet sluttbehandles før disse nomineres.
9. Rådgivende avstemning over kandidater kan holdes, før nominasjonskomiteen fremmer sitt første nummererte listeforslag.
10. Et medlem av en valgkomité er å anse som inhabil når han/hun er foreslått valgt og ikke selv har erklært seg uaktuell som kandidat. Et medlem av en nominasjonskomité ved kommunestyrevalg er å anse som inhabil når han/hun er foreslått nominert på uthevet («forhåndskumulert») plass og ikke selv har erklært seg uaktuell som kandidat. Nominasjons- og valgkomiteer skal vurdere et komitemedlems habilitet når han/hun er eller har vært gift eller samboer med, eller har et nært slektskap med foreslått person. I tilfeller hvor et medlem av en nominasjons- eller valgkomité blir vurdert som inhabil skal vedkommende tre ut av komiteen og varamedlem skal tre inn som nytt fast medlem i komiteen.

**§7 Kommunestyregruppene**

1. Lillehammer Arbeiderpartis styre skal umiddelbart etter et kommunestyrevalg innkalle partiets representanter i det nye kommunestyret til et fellesmøte med partistyret for å konstituere kommunestyregruppa.
2. Partistyret og gruppestyret innstiller i fellesskap overfor medlemsmøtet på partiets kandidater til formannskapet og andre kommunale styrer, utvalg og råd.
3. Medlemsmøtet eller styret gir fullmakt til en forhandlingsdelegasjon som på vegne av kommunepartiet skal forhandle frem posisjoner i forkant av konstituering av kommunestyret. Partiets ordførerkandidat skal være en del av forhandlingsdelegasjonen. Fullmakten skal gi rammer og strategi for forhandlingene. Forhandlingsdelegasjonen skal legge frem innstilling som behandles av medlemsmøteti kommunepartiet.
4. Kommunestyregruppa skal i samarbeid med partistyret arbeide etter partiets program, vedtekter og vedtak. Gruppa er ansvarlig overfor kommunepartiet.
5. Kommunepartiets leder og inntil to andre styremedlemmer utpekt av partistyret tiltrer kommunestyregruppa med tale-, forslags- og stemmerett. Kommunepartiets leder eller annet styremedlem utpekt av styret tiltrer formannskapsgruppa med fulle rettigheter.
6. Gruppa holder møter så ofte det trengs og skal foran hvert møte i kommunestyret gå gjennom møtets saksliste.
7. Det føres protokoll på gruppas møter. Gruppa legger fram en årsmelding for årsmøtet i kommunepartiet.
8. Vedtak i kommunestyregruppa eller kommunepartiet v/ årsmøtet eller medlemsmøtet er bindende ved behandling i kommunestyret dersom det behandlede organ ikke har vedtatt noe annet.
9. Den som er inhabil i en sak som skal behandles i fylkesting eller kommunestyre og/ eller har personlige eller familiære interesser (økonomiske, forretningsmessige mv.) i en sak som behandles i partiets organer eller i kommunestyregruppe, fylkestingsgruppe mv. er å anse som inhabile i partiets behandling.
10. Partiets representanter i kommunale styrer og utvalg skal danne grupper. Disse gruppene skal organiseres og arbeide etter de regler som er trukket opp for kommunestyregruppa i foregående punkt 4-9.
11. Partistyret skal i samarbeid med styret for kommunestyregruppa sørge for at det blir holdt fellesmøter av partiets representanter i kommunale styrer og utvalg. Dette skal fremme godt og planmessig samarbeid mellom gruppene.
12. Kommunale saker skal behandles av medlemsmøtet når styret for kommunestyregruppa ber om det, når et flertall i kommunestyregruppa krever det, når partistyret bestemmer det, eller når medlemsmøtet ber om det.

**§8 Revisjon**

Årsmøtet velger to revisorer med vararevisorer. Disse reviderer regnskapet og gir innberetning til årsmøtet og til fylkespartiet.

**§9 Kontingenten**

Lillehammer Arbeiderpartis andel av kontingenten fastsettes av landsmøtet.

**§10 Vedtekter**

Vedtektene for Lillehammer Arbeiderparti vedtas av årsmøtet.

De skal bygge på Arbeiderpartiets vedtekter og retningslinjer og må ikke stå i strid med dem. For å være gyldige må vedtektene godkjennes av styret i Innlandet Arbeiderparti.

Dersom Lillehammer Arbeiderparti skulle bli oppløst, tilfaller eiendelene Innlandet Arbeiderparti. Når vedtak om oppløsning er fattet, skal økonomiske disponeringer og bevilgninger godkjennes av fylkespartiet. Det er ikke anledning til å foreta utdeling av gjenværende midler til medlemmene.

**§11 Rådgivende uravstemning**

Medlemsmøtet kan vedta å søke råd i viktige politiske og organisatoriske saker i form av rådgivende uravstemning blant partiets medlemmer.

Styret har ansvaret for at det utarbeides et beslutningsgrunnlag som i tilstrekkelig grad belyser saken som skal avgjøres.

Kommunepartiets styre har ansvaret for at uravstemningen gjennomføres på en forsvarlig måte, etter nærmere retningslinjer fastsatt av medlemsmøtet.

Vurdering av rådgivende uravstemning skal alltid gjøres i forkant av sakers behandling.

**§12 Kvinnekontakt på kommunenivå**

Organisering av kvinnenettverket på kommunenivå reguleres av retningslinjene for Arbeiderpartiets kvinnenettverk.

**§13 Partiskatt**

Medlemmene av kommunestyregruppa som mottar en fast godgjøring for sitt verv i kommunestyret, betaler en frivillig partiskatt til kommunepartiet. Skatten avsettes til valgkamp for kommunepartiet. Retningsgivende størrelse på skatten skal drøftes i kommunestyregruppa i løpet av det første året gruppa har sitt virke.

**Retningslinjer mot trakassering – vedtatt på Landsmøtet i 2019**

**§1 Formål**

Arbeiderpartiet har nulltoleranse overfor all form for trakassering, herunder seksuell trakassering. Folkevalgte, tillitsvalgte, partimedlemmer, oppnevnte i politiske posisjoner og ansatte (herunder innleid personell) har selv et ansvar for at de selv ikke begår trakassering. Dersom noen blir kjent med at dette forekommer i organisasjonen eller begås av noen som omfattes av disseretningslinjene, plikter de å forsøke å hindre at dette fortsetter.

Alle som omfattes av disse retningslinjene plikter å ta all informasjon de mottar om trakassering på alvor og rapportere dette i henhold til partiets særskilte retningslinjer for håndtering av saker om trakassering. Gjelder det forholdet man mottar informasjon om mulige straffbare forhold, bør den som har vært utsatt for hendelsen motiveres til å anmelde saken.

Arbeiderpartiet skal aktivt forebygge at trakassering forekommer i vår organisasjon, herunder på våre digitale flater fra våre tillitsvalgte og partimedlemmer. Arbeiderpartiets retningslinjer gjelder i den digitale sfæren, så vel som i fysiske møter. Disse retningslinjene gjelder for Arbeiderpartiets håndtering av saker om mulig overtredelse av partiets retningslinjer mot trakassering, herunder seksuell trakassering.

Retningslinjene har som formål å gi forutsigbarhet i partiets håndtering av sakene, sikre likebehandling av like saker, sikre vern for trakasserte og varslere, forhindre videre trakassering og sikre ivaretagelse av grunnleggende rettsikkerhet for den som anklages for trakassering.

**§2 Definisjoner**

Det viktigste kjennetegnet ved trakassering, herunder seksuell trakassering, er at adferden er uønsket, uoppfordret eller fremsatt/gjennomført på en slik måte at den som blir trakassert har vanskelig for å forsvare seg. Adferden kan være både verbal og ikke-verbal. Ulikhet i maktforhold kan være sentralt i vurderingen.

Arbeiderpartiet legger til grunn den definisjon som til enhver tid er gjeldende i lov og forskrift.

**§3 Hvem retningslinjene gjelder for**

Disse retningslinjene gjelder for alle folkevalgte, tillitsvalgte, partimedlemmer, oppnevnte i politiske posisjoner og ansatte i Arbeiderpartiet, herunder innleid personell.

**§4 Når gjelder retningslinjene**

Retningslinjene gjelder i alle situasjoner, til enhver tid, for all virksomhet som kan knyttes til eller forbindes med arbeid eller verv for Arbeiderpartiet. Retningslinjene gjelder alltid i relasjonen mellom de kategorier som nevnt i pkt. 3, samt overfor medlemmer av AUF.

**§5 Behandling av saker om trakassering**

Arbeiderpartiets behandling av saker om trakassering, fremsatt i varsel eller fremkommet på annen måte, behandles etter partiets særskilte retningslinjer for håndtering av saker om trakassering.

Formålet med behandlingen er å forhindre videre trakassering, ivareta det psykososiale miljøet for alle personkategorier nevnt i pkt. 3., herunder legge til rette for at ledelsen kan treffe tiltak for å ivareta personer utsatt for trakassering. I den grad det er nødvendig for å ivareta det psykososiale miljøet, og konflikten ikke kan løses i en enighet mellom de involverte parter, skal partiet ta stilling til anklagene om trakassering og samtidig vurdere reaksjoner som nevnt i de særskilte retningslinjer for håndtering av saker om trakassering. Tilsvarende gjelder der anklage(r) om trakassering leder til at den personen anklagen retter seg mot ikke lenger har partiets tillit

**§6 Grunnprinsipper for behandlingen**

Ved behandling av mottatt informasjon om trakassering skal partiet særlig legge til grunn følgende styrende prinsipper for behandlingen:

* 1. Konfidensialitet Kun personer som har saklig grunn for å kjenne saken eller som er involvert i behandlingen av saken, enten som part eller saksbehandler, skal kunne få informasjon om sakens innhold. For eventuelt å kunne håndheve ilagte suspensjon (§ 13) eller reaksjoner (§ 14), kan nødvendige organer motta informasjon om beslutningen om ileggelse av suspensjon eller reaksjon.
  2. Personvern Arbeiderpartiet skal behandle personopplysninger i tråd med den til enhver tid gjeldende personvernlovgivning. Dokumenter (fysiske og elektroniske) skal etter at saken er ferdigbehandlet overleveres partikontoret.
  3. Kontradiksjon Se nærmere § 10
  4. Objektivitet Saken skal behandles uhildet og undersøkelser som eventuelt foretas skal gjennomføres upartisk.

**§7 Ansvaret for håndtering av mottatt informasjon om trakassering**

1. Varsler og informasjon om trakassering skal skje til partikontoret (ved partisekretær eller assisterende partisekretær) eller til nærmeste leder av den det varsles mot eller trakasseringen gjelder. Varsel kan også skje til varslingsutvalget som nevnt i § 12.
2. Ledelse som mottar en henvendelse, informasjon om eller varsel om trakassering, skal uten unødig opphold formidle henvendelsen til partikontoret og oppfordre den som formidler informasjonen til selv å ta kontakt med partikontoret.
3. Hvis varslingen skjer til varslingsutvalget skal informasjonen uten unødig opphold formidles til partikontoret.
4. Partikontoret skal utad og i organisasjonen fremstå som Arbeiderpartiets varslingsmottak og har ansvar for at dette er kjent i organisasjonen.

**§8 Ansvaret for oppfølging av mottatt varsel eller informasjon om trakassering**

1. Partikontoret har det overordnede ansvar for oppfølging av informasjon og varsler om trakassering.
2. Avhengig av varselets innhold og hvem som er involvert gjør partikontoret en vurdering av, sammen med fylkesparti og lokale tillitsvalgte, hvordan og på hvilket nivå henvendelsen skal følges opp og håndteres. Dersom henvendelsen omhandler personer i sentrale verv skal partikontoret alltid håndtere saken.

**§9 Nærmere om håndteringen av varsel og informasjon om trakassering. Omforente løsninger**

1. Den som håndterer et varsel om trakassering skal uten unødig opphold opprette kontakt med den som har kommet med henvendelsen og nedtegne all relevant informasjon om saken. Hvis informasjonen gis av andre enn den som opplever seg trakassert, må den som håndterer saken ta kontakt med den som opplever seg trakassert for å nedtegne all relevant informasjon om saken.
2. Den som håndterer et varsel skal uten unødig opphold opprette kontakt med den som skal ha stått bak trakasseringen og nedtegne dennes versjon av saken.
3. Med sikte på at eventuell pågående trakassering skal opphøre, og at den som kan ha vært utsatt for trakassering skal sikres mulighet for å utøve eventuelle verv videre, skal det søkes en omforent løsning mellom de involverte parter som ivaretar disse hensyn.
4. De involverte i saken må fra første kontakt med den som håndterer saken, og løpende underveis i prosessen, holdes orientert om hvordan saken videre håndteres.
5. Alle henvendelser med påstander om mulig trakassering skal nedtegnes. Det skal føres referat fra samtale med alle berørte.

**§10 Saker der omforente løsninger ikke oppnås**

1. Hvis en omforent løsning ikke oppnås må den som håndterer saken påse at saken er tilstrekkelig opplyst, vurdere hvordan saken skal håndteres videre og ta stilling til anklagene om trakassering så langt det er nødvendig for å hindre videre trakassering og gjennom tiltak sikre det psykososiale miljø. For å sikre at saken er tilstrekkelig opplyst kan informasjon fra vitner og andre kilder innhentes.
2. Den som påstås å ha stått bak trakasseringen skal gis innsyn i forklaringer og andre bevis og skal gis rimelig tid til å uttale seg om bevisene. I hvilken grad den som påstås å stå bak trakasseringen skal gis mulighet til å stille spørsmål til andres forklaringer må avgjøres i det enkelte tilfelle utfra hvilket rimelig behov det er for å stille spørsmål sett opp mot vernet av den som påstås trakassert. Saksbehandlingen er skriftlig.
3. Der saken ikke er håndtert av partikontoret skal det nivået som har håndtert saken i samråd med fylkespartiet avgjøre hvordan saken skal avsluttes, herunder om det legges til grunn at trakassering har forekommet og om saken av hensyn til vern av den trakasserte utløser behov for reaksjoner og tiltak som nevnt i §§ 13 og 14. Tilsvarende gjelder der den som har håndtert saken mener saken er av en slik karakter at det er uforenelig med tillitsverv i partiet.
4. De bevis- og bevisbyrderegler som følger av likestillings- og diskrimineringsloven kommer til anvendelse. Det faktum som fremstår som mest sannsynlig legges til grunn.

**§11 Særlig om saker der det foreligger helt eller delvis arbeidsgiveransvar for en av de involverte parter**

I tilfeller der minst en av de berørte parter har et ansettelsesforhold i partiet må arbeidsmiljølovens regler ivaretas. Der et organ utenfor partikontoret har arbeidsgiveransvar må partikontoret påse at behandlingen av saken skjer i samråd med arbeidsgiver. Partikontoret må påse at arbeidsgiver settes i stand til å følge sine forpliktelser etter arbeidsmiljøloven.

**§12 Varslingsutvalg**

1. Sentralstyret oppnevner tre personer, hvorav en leder, til Arbeiderpartiets varslingsutvalg. Sentralstyret kan også oppnevne sekretær til utvalget.
2. Varslingsutvalget skal ha en rådgivende funksjon til alle deler av partiet. Varslingsutvalget kan også rådgi AUF.

**§13 Suspensjon fra verv og medlemskap**

1. Under behandling av en sak som nevnt i §§ 9 og 10 kan partisekretæren, eventuelt etter innstilling fra den som behandler saken, beslutte at den som anklages for trakassering midlertidig skal fratre verv.
2. Suspensjon av medlemskap kan vurderes der det er nødvendig

**§14 Reaksjoner**

I tilfelle som nevnt i § 10.1 kan det partileddet som håndterer saken (jf. § 8.2), samtidig med at undersøkelsen av saken avsluttes, fastsette videre reaksjoner der det er nødvendig for å hindre videre trakassering og/eller å sikre det psykososiale miljø, og/eller tap av tillit i utøvelsen av et verv.